Valaský potok (prítok Bystričky)

Valaský potok je potok v dolnom Turci, v západnej časti okresu Martin. Je to ľavostranný prítok Bystričky, meria 5,8 km a je tokom V. rádu.

Prameň 

Pramení v Malej Fatre, v podcelku Lúčanská Fatra, v časti Lúčanské Veterné hole, na východojuhovýchodnom svahu Podkovy (1 436,8 m n. m.) v nadmorskej výške približne 1 230 m n. m.

Opis toku 

Od prameňa tečie sprvu juhovýchodným smerom cez Valaskú dolinu, postupne vteká do geomorfologickej časti Martinské predhorie a preteká chatovou oblasťou Predvalaská. Z pravej strany potom priberá Zárubok, následne preteká osadou Lázky, kde sprava priberá Príslopský potok. Ďalej tečie okrajom Turčianskej kotliny, priberá ešte krátky pravostranný prítok zo severovýchodného svahu Hrádku (676 m n. m.) a preteká intravilánom obce Bystrička, kde sa v nadmorskej výške cca 442 m n. m. vlieva do potoka Bystrička.

Potoky na Slovensku
Povodie Turca
Vodné toky v Lúčanskej Fatre
Vodné toky v okrese Martin